**Naujosios Europos Sąjungos telefonų tvarkymo taisyklės: kuo jos naudingos?**

2025 m. birželio 20 d. Europos Sąjunga (ES) pradėjo taikyti naujas Ekologinio projektavimo ir energijos vartojimo efektyvumo ženklinimo taisykles visiems naujiems išmaniesiems telefonams ir planšetiniams kompiuteriams, parduodamiems 27 valstybėse narėse.

Tikslas paprastas – kad mūsų įrenginiai tarnautų ilgiau, naudotų mažiau energijos ir būtų kur kas mažiau elektroninių atliekų. Jei dabar ES įsigysite telefoną, jis turės atitikti griežtesnius ilgaamžiškumo standartus ir turėti aiškią spalvotu kodu pažymėtą etiketę, kuri leis lengvai suprasti, kiek laiko tarnaus įrenginys ir kaip paprasta jį gali būti pataisyti, rašoma elektronikos taisyklos „Can’t Stop“ pranešime žiniasklaidai.

**Nauja etiketė viską paaiškina paprasta kalba**

Lengviausiai pastebimas pokytis – nauja etiketė, kurią matysite ant dėžutės, parduotuvėse ir interneto puslapiuose. Iki šiol ant elektroninių įrenginių pakuočių buvo galima pamatyti įprastą energijos vartojimo efektyvumo įvertinimą. Nuo šiol prie šio reitingo galėsite matyti ir daugiau informacijos apie įrenginio ilgaamžiškumą bei kitus vartotojams svarbius aspektus:

* baterijos veikimo laiką (kiek valandų turėtų veikti po įkrovos),
* atsparumą kritimui (vertinamas nuo A iki E pagal standartizuotus kritimo bandymus),
* baterijos įkrovimo ciklų skaičių (kiek kartų galima įkrauti bateriją, kol jos talpa sumažėja iki 80 proc.),
* remonto galimybę (vėlgi vertinama nuo A iki E, atsižvelgiant į atsarginių dalių kainas, instrukcijų prieinamumą ir konstrukciją),
* atsparumą dulkėms ir vandeniui (IP reitingas).

Kiekvienoje etiketėje yra QR kodas, kuris nukreipia į ES EPREL duomenų bazę, kurioje, prieš pirkdami, galite patikrinti visus įrenginio techninius duomenis.

„Tai tik informavimo priemonė, bet ji – itin svarbi. Neabejotinai labiausiai vartotojai turėtų atkreipti dėmesį į tai, kiek baterijos įkrovimo ciklų turi įrenginys. 800 ciklų šiuo metu yra rinkos standartas, bet geras rezultatas, jei jis viršijamas“, – aiškina Alim Rubinskiy, „Can’t Stop“ vadovas.

**Telefonai turės būti ilgaamžiškesni**

Ne mažiau svarbus kiek sunkiau pastebimas pokytis – didesnis įrenginių patvarumas ir fizinis tvirtumas. Pagal naujus standartus išmanieji įrenginiai, pardavinėjami ES, turi atitikti šiuos reikalavimus:

* atlaikyti 45 kritimus be jokios apsauginės dangos, išskyrus sulankstomus mobiliuosius telefonus;
* įrenginių ekranai turi atitikti 4-ą kietumo lygį pagal Mohso skalę, išskyrus sulankstomus išmaniuosius telefonus;
* privalo būti apsaugoti nuo didesnių nei 1 mm dydžio kietų svetimkūnių patekimo ir vandens purslų;
* baterijos privalo atlaikyti bent 800 įkrovimo ciklų, kai talpa sumažėja iki 80 proc.;
* įrenginiai privalo gauti operacinės sistemos atnaujinimus ne trumpiau kaip 5 metus nuo telefono ar planšetės išleidimo.

„Nors vis daugiau įrenginių pastaraisiais metais buvo gaminami laikantis šių reikalavimų, tai yra sveikintini pokyčiai, kuriuos labiausiai pajus perkantieji mažiausiai kainuojančius įrenginius – šie dažnai turėdavo rimtų fizinių trūkumų ir negaudavo operacinės sistemos atnaujinimų. Dabar net ir patys pigiausi įrenginiai galės daugeliui sėkmingai tarnauti bent jau keletą metų“, – džiaugiasi A. Rubinskiy.

**Taisyti ir prikelti antram gyvenimui bus lengviau**

Daugelis su nostalgija prisimena nuimamas telefonų nugarėles ir išimamas baterijas. Dabar tai retas reiškinys, ir daugelis gamintojų telefonų baterijas netgi priklijuoja. Na, o įsigyti atsarginių detalių savo telefonui ar planšetei gali būti itin sunku.

Nuo šiol ES nustatytas reikalavimas, kad, net ir pasibaigus garantiniam laikotarpiui, žmonės ir įmonės galėtų įsigyti atsarginių detalių mažiausiai 7 metus po to, kai produktas ES nebepardavinėjamas, o detalių pristatymas turėtų trukti ne ilgiau nei 5–10 darbo dienų.

Nors lengvai atidaromos įrenginių nugarėlės nėra privalomos, taisyklėse numatyta, kad įmonės privalo siūlyti remontą už protingą kainą, jog klientai nebūtų tyčia atgrasomi nuo produkto remonto. Taip pat bus reikalaujama, kad gamintojai tiektų atsargines dalis ir įrankius. Be to, bus draudžiama naudoti „sutartines sąlygas, aparatinę ar programinę įrangą, trukdančią remontui“.

Gamintojai negalės uždrausti nepriklausomoms remonto dirbtuvėms naudoti 3D spausdintuvais spausdintų ar naudotų dalių, taip pat negalės atsisakyti remontuoti produkto dėl ekonominių priežasčių, net jei jis praeityje buvo remontuotas neautorizuoto serviso.

A. Rubinskiy teigia, kad šie pokyčiai turėtų leisti naudotis telefonu 5 metus ar ilgiau be jokių problemų: „Tai reiškia, kad pagaliau bus galima lengvai ir pigiai pakeisti telefono bateriją ar kitas detales ir sutaupyti pinigų. Nebėra būtinybės pirkti naujo telefono, kai senasis sudaužomas ar nebetarnauja baterija. Šie įrenginiai šiandien tobulėja vis lėčiau, todėl žmonės nori jais naudotis kuo ilgiau – nebėra didelio poreikio pirkti naujesnių įrenginių. ES įstatymų nustatyti naujieji pokyčiai tą daryti leis daug patogiau, pigiau ir greičiau.“

Verta pastebėti, kad rinkoje jau esantys modeliai gali būti parduodami tol, kol baigsis atsargos. Reglamentas taikomas tik naujiems įrenginiams, pristatytiems nuo 2025 m. birželio 20 d.